Kointayadan do supercentenarian Jipun

Supercentenarian Jipun nopo nga wargapogun, mogiigiyon toi ko' rurumikot mantad Jipun ii nokorikot toi ko' nokolobi umul do 110 toun. Gisom do Milatok 2015, Tinimungan Monoonoriuk Gerontologi (GRG) nopo nga minangakun do pinokionuon do tumul tanaru do 263 supercentenarian Jipun nopo nga kogumuan do koonduan. Gisom do 14 Mahas 2025, tulun Jipun di totos totuo' di kakal po poimpasi nopo nga i Miyoko Hiroyasu (nosusu di Aichi ontok 23 Milatok 1911) baino nopo nga kiumul do 114 toun, 142 tadau. Tulun Jipun om totos totuo' do Asia ii nookunan nopo nga ii Kane Tanaka (1903-2022), ii napasi gisom umul do 119 toun om 107 tadau gisom pinoposiliu dau sabaagi tulun koduo totos totuo' di nookunan nogi, Jipun nogi nga iso walai kumaa kusai totos totuo' id pomogunan, i Jiroemon Kimura (1897-2013), ii napasi gisom umul do 116 toun om 54 tadau.

## 100 tulun Jipun totos totuo' di nointutunan

## Biografi

### Tane Ikai
Tane Ikai (猪飼たね, Ikai Tane, 18 Milatok 1879 – 12 Madas 1995) nopo  ontok do tadau kinapatayon dau nga tulun totos totuo' id Jipun kopongo kinapatayon di Waka Shirahama ii kiumul do 114 toun ontok toun 1992, i nosiliu nogi sabaagi tulun koiso do Jipun ii nokorikot umul do 115 toun om 116 om tulun Jipun di tohuri nokopio i nosusu ontok toun do 1870. 

Nosusu i Tane Ikai id Aichi, Empayar Jipun ontok 18 Milatok 1879. Nakasawo isido ontok umul do 20 toun om kiwaa tolu tanak kusai om songulun tanak tondu. Minitongkiad isido miampai do sawo ontok toun 1917 ontok kiumul do 38 toun.

Ontok tadau toomod, mangakan i Ikai do tolu naansakan impohon do bubur takano. Ontok toun 1968 id umul 89 toun, minundaliu isido kumaa walai panamangan miampai mogiigiyon do hilo giosm do 20 toun om rumikot. Isido nopo nga opurokis id abaabayan do walai di om aanangan momonsoi do kakanan om monombir gisom noontok do strok koiso ontok toun 1978 ontok umul do 99 toun. Ontok toun 1988, ontok umul do 109 toun, noontok kawagu isido do strok om pinoundaliu kumaa hospital om notindohoi do hilo solinaid poimpasi. Minidu pogun isido gama do korutumon buah pinggang ontok 12 Madas 1995. 

### Denzō Ishizaki
Denzō Ishizaki (石崎 伝蔵, Ishizaki Denzō, 2 Gumas 1886 (toi ko' 1884?) – 29 Ngiop 1999) nopo nga songulun mongingia sikul tosiriba om puru porhimpunan kakadayan id kampung nintodonon dau i Kansago, Prefektur Ibaraki. Ontok timpu kinapatayon dau, Ishizaki nopo nga nosiliu do kusai totos totuo' id pomogunan i osomok no do 18 minggu, om nogi kosiam totos totuo' id pomogunan. Minidu pogun iyau gama do mogikaakawo korutumon organ ontok 29 Ngiop 1999 ontok umul do 112 (toi ko' 114?) toun om 209 tadau, om nogi kusai totos totuo' Jipun ii nokoumbal (gisom Gumas 2001, soira rikud dau nopo nga nababak di Yukichi Chuganji). Sundung do ingkaa, minondawa ii Ishizaki do duo toun lobi otuo', miampai pinoposotol do dopitor kinosusuon dau nopo nga "natangguh solinaid do duo toun". Ontok Madas 2023, minanantu o LongeviQuest do nosusu i Ishizaki do 18 tadau lobi gulu mantad di notumboyo di pogulu ii tumanud do rikud paganakan dau.

### Yukichi Chuganji
**Yukichi Chuganji** (中願寺 雄吉; *Chūganji Yūkichi*, 23 Gomot 1889 – 28 Manom 2003) nopo nga momiimiara do kulat sutera Jipun, mongia id gana pomutanaman poimbida, kukumalaja bank om pagawai kobajikan koulunan ii poimpasi gisom do umul 114 toun om 189 tadau. Ontok timpu do kinapatayon dau, isido nopo nga kusai Jipun totos totuo' ii om tulun totos otuo' id pomogunan. 

Au isido orohian mangakan kokotuan nga orohian daging sapi, wogok om manuk. Mangakan nogi isido do gula-gula, monginum susu, somonu nopo nga jus epal om sederhana no tiinumon alkohol ii notumboyo sabaagi do rahsia tumul do tanaru. Ontok toun-toun tohuri do koposion dau, kiwaa kobolingkangan id pogintong mato dau om poinlatan dii id toodopon. Minidu pogun isido gama do poinsandad ontok sosodopon 28 Manom 2003 kopongo nosurungan do sangalas jus epal mantad do tanak tondu dau ii kiumul do 74 toun om nogi tanak siiso dau i kakal po poimpasi. Suai ko 5 tulun tanak, Chuganji nogi nga kiwaa 7 monongodu om manangaki miampai do 12 sisit. 

Misao Okawa (大川ミサヲ, Okawa Misao, 5 Gomot 1898 – 1 Ngiop 2015) nosiliu tulun totos totuo' id pomogunan kopongo kinapatayon di Jiroemon Kimura ontok umul do 116 toun di toun 2013 gisom kinapatayon dau sondii ontok di toun 2015. 

Nosusu i Misao Okawa id paganakan momonsoi do kimono ontok 5 Gomot 1898 id Tenma-Ku (baino Kita-ku), Prefektur Osaka, Empayar Jipun. Pogulu do suminawo, monguhup isido id porniagaan rasuk do paganakan dau. Ontok toun 1919, suminawo isido miampai di Yukio, ii kiwaa do porniagaan dau sondii id Kobe. Kiwaa tolu tanak diolo i duo tondu om iso kusai. Gisom Mansak 2013, songulun no mantad tanak tondu diolo ii Shizuyo om tanak kusai i Hiroshi di poimpasi. Tanak tondu diolo ii iso nopo kawagu nga minidu pogun pogulu dau sondii. Sawo di Okawa nopo nga songulun kusai moden. Orohian isio do sansangkir kupi om mangaka ruti ontok tadau Tiwang ii okon ko kosoruan ontok toun di 1920. Sundung do ingkaa, kahapas duo nohopod toun do minisawo, minidu pogun i Yukio Okawa ontok 20 Mahas 1931 ontok umul do 36 toun gama do panakit tundu-undu. Kahapas kinapatayon do sawo dau, minundaliu i Okawa kumaa do Osaka miampai tolu tanak dau. Au isido insan suminawo kahapas dii. Soira nokoturidong do Koseki wagu ontok toun 1951, suminawo o tanak di Okawa do misusuhut i tanak tondu koiso dau ontok toun 1953 om tanak kusai dau ontok toun 1956. Mantad hilo, miniyon i Okawa miampai tanak kusai om i sinawaan dau. Ontok toun 2000, notipuan isido do gakod ontok umul 102 toun. Ka disido, momonsoi isido do squats montok gakod. Kapanau isido gisom do umul 110 nga kahapas dii, nuru isido do tirikohon kitayor montok mongilag do aratu.

Minidu pogun i Okawa id Higashisumiyoshi-ku, Osaka, Japan, ontok 1 Ngiop 2015 gama do korutumon tundu-undu ontok umul do 117 toun 27 tadau.

### Nabi Tajima
 Nabi Tajima (田島 ナビ, Tajima Nabi, 4 Magus 1900 – 21 Ngiop 2018) suminoliu di Violet Brown sabaagi tulun totos totuo' id pomogunan kahapas kinapatayon dau ontok 15 Manom 2017. Minidu pogun isido do turu wulan nakatalib ii om tulun tohuri ii nookunan do nosusu ontok abad kumo-19. 

Nosusu i Tajima om napatai id pulou tokoro do Kikaijima id rantaian Kopulauan Amami, kiikiro pintangaan id pialatan do Okinawa om pulou-pulou gulu Jipun. Sawo dau ii, Tominishi Tajima (田島 富二子), napatai ontok umul do 93 toun 1991. Kiwaa siam tanak dau, turu kusai om duo tondu, om ontok Manom 2017, pinoporuput isido do kiwaa kiikiro 160 sakag kohompit no do sisit-sisit ngaawi. Ka disido, anaru o umul dau tu' oolong nopo do koodop om mingakan taakanon di ongopoto. Rikud Pomogunan Guinness nopo nga kipalan montok mangakun di Tajima sabaagi tulun totos totuo' id pomogunan nga minidu pogun isido id iso walai panamangan id Kikai pogulu do naantakan ii. 

Minidu pogun isido ontok umul 117 toun 260 tadau ontok 21 Ngiop 2018 om songulun tulun totos totuo' do Jipun ii haro gisom do notoliban di Kane Tanaka o umul dau ontok 19 Manom 2020.

### Yasutaro Koide
Yasutaro Koide (小出 保太郎, Koide Yasutarō, 13 Gomot 1903 – 19 Milatok 2016) kuminalaja sabaagi do monoonombir montok kadai rasuk kusai i Tsuruga, Fukui. Minundaliu isio kumaa do Nagoya ontok umul 107 toun montok mion miampai do tanak tondu dau. Ontok umul do 110 toun, kakal po kaanu mambasa do suat abal i Koide miampai au tagal do soromin mato om makan miampai aiso do nipon palasu.

Ontok 31 Gomot 2014, nosiliu i Koide sabaagi tulun totos totuo' ii kakal po poimpasi id Prefektur Aichi sinuhut do kinapatayon di mogiigiyon Nagoya Tsuya Miura, ii napatai ontok umul do 111 toun. Ontok toun potilombus, nosiliu isio sabaagi kusai totos totuo' id pomogunan tu' napatai ii Sakari Momoi ontok 5 Madas 2015, iso kinogompoton di nookunan do Guinness World Records ontok 21 Magus 2015. Soira nouhot kokomoi do rahsia umul do tanaru dau, suminimbar i Koide do "ahal di totos tosonong nopo nga au oindamaan" om monuhu do kada poginum om ponigup.

Minidu pogun i Koide ontok 19 Milatok 2016 gama do korutumon tundu-undu om radang topos id iso lamin pongusapan id Nagoya ontok umul do 112 toun 312 tadau.

### Masazō Nonaka
Masazō Nonaka (野中 正造, Nonaka Masazō, 25 Madas 1905 – 20 Milatok 2019) ontok do timpu kinapatayon dau nopo nga sabaagi kusai totos totuo' Jipun mantad di Gumas 2016, om kusai totos totuo' id pomogunan solinaid do sontoun mantad di Milatok 2018. Nonaka nopo nga nokoumbal do nosiliu tulun totos totuo' ii nosusu id Hokkaidō.

Kiwaa duo tompinai kusai om tolu tompinai tondu dau; Suminawo i Nonaka miampai di Hatsuno Nonaka ontok toun 1921. Kiwaa limo tanak diolo hinombo, tolu po tanak dau i kakal poimpasi ontok do kinapatayon dau. Manarampas isio do onsen paganakan ii noukab ontok toun do 1905. Naawi disio o somboogian toun tohuri dau miampai tirikohon kitayour miampai mamagatang do umul tanaru dau miampai mangakan tongoomis om momurimon id mato waig talasu. Napatai i Nonaka ontok 20 Milatok 2019, kiumul do 113 toun om 179 tadau.

### Fusa Tatsumi

Nosusu i Fusa Tatsumi id Yao, Osaka Prefecture, Empayar Jipun on 25 Ngiop 1907. Minundaliu i Tatsumi kumaa do walai mantamong Hakuto id Kashiwara, Prefektur Osaka, Jipun ontok toun 2013. Soira nokorikot isido id walai mantamong dii, au olidas isido nga osonong-sonong ii om kaanu momonsoi do gimnastik mantad tirikohon kitayor dau. Kiumul isio do 110 toun om kakal po kaanu do monginlumis sondiri. Poinlatan isido id toodopon om au nodi koboros soira nokoingkawas o umul dau. Kahapas kinapatayon di Lucile Randon mantad Perancis ontok 17 Milatok 2023, nosiliu i Tatsumi do tulun koduo totos totuo' id pomogunan kahapas di Maria Branyas, songulun tondu ii nosusu id California kiraha do Catalan. Mikoruhang dii nopo nga duo tulun tohuri ii nookunan do nosusu ontok toun 1907. Minidu pogun i Tatsumi gama do korutumon pomuhabaan ontok 12 Momuhau 2023, miampai umul do 116 toun om 231 tadau.

### Tomiko Itooka
Tomiko Itooka (糸岡富子, Itooka Tomiko, 23 Mikat 1908 – 29 Momuhau 2024) nopo nga songulun supercentenarian Jipun. Isido nopo nga tulun totos totuo' Jipun ii kakal po poimpasi mantad di kinapatayon di Fusa Tatsumi ontok 12 Momuhau 2023. Nosusu i Tomiko Itooka id Osaka,Prefektur Osaka, Empayar Jipun ontok do 23 Mikat 1908. Minundaliu isido kumaa walai mantamong id Ashiya, Hyogo ontok toun 2019. Ontok dii nopo nga kaanu po isido minggura do osinggawa nga au alaid om momoguno nodi isido do tirikohon kitayor. Ontok 19 Magus 2024, kopongo kinapatayon di Maria Branyas, nosiliu isido sabaagi tulun totos totuo' id pomogunan. Minidu pogun i Itooka gama do sandad ontok 29 Momuhau 2024, kiumul do 116 toun om 220 tadau.

### Okagi Hayashi
Okagi Hayashi (林 おかぎ, Hayashi Okagi, 2 Manom 1909 – 26 Ngiop 2025) nopo nga songulun supercentenarian Jipun, ii tulun totos totuo' di kakal po poimpasi id Jipun om tulun kotolu totos totuo' i kakal poimpasi di ontok kinapatayon dau.

Nosusu i Okagi Hayashi id kampung Tsumagi (baino Tsumagicho, Toki), Prefektur Gifu, Empayar Jepun, ontok 2 Manom 1909. Tapa dau nopo nga songulun pemborong bijiran. Kopongo nopupusan sikul mantad sikul tosiriba, kuminaa isido do Sikul Takawas Tondu Nakatsu. Ontok timpu dii miagal nogi do sumikul, minongiduan isido do walai molohing dau om miniyon id asrama sikul takawas. Ontok gulu 20-an, suminawo i Hayashi do songulun mongingia sikul tosiriba. Sawo dau nopo nga naanu sabaagi tanak kinakat id paganakan Hayashi, om au isido insan ponimban do ngaran sumandak dau. Poingiyon iyolo id Wilayah Hokkaido gisom nosusu o tanak gulu diolo om guminuli kawagu kumaa Toki miampai suminoliu do porniagaan pomborong bijiran paganakan dau. Mikoruhang dii minaganu do siam tanak maya pointongkop. Mingat-ingat kopio isido miampai kolidasan dau mantad do pintangaan umul miampai monginum jus otomou i winonsoi sondii do tikid kosuabon om minsingguyat miampai sawo dau. Gisom do umul walu nohopod, orohian isido kumaa do kulam waig talasu om mongihang miampai koombolutan mantad timpu sikul. Minluda nogi i Hayashi do kaligrafi gisom umul do siam nohopod. Poingiyon isido miampai paganakan id walai dau gisom kiumul do 105 toun. Ontok tadau kinouliton dau di kumo-110, kiwaa walu tanak dau i kakal poimpasi, 22 monongodu om mangaki miampai do 39 sisit om 5 sisit lobi omulok. Ontok umul 112 toun, kakal po isido do mambasa suat abal om orohian mamain do tondu-monondu. Poingiyon i Hayashi id Tsumagichp, Kakadayan Toki, Prefektur Gifu, Jipun pogulu kinapatayon dau gama do korutumon tundu-undu ontok 26 Ngiop 2025 kiumul do 115 toun om 236 tadau.

### Mine Kondō
Mine Kondō (Jipun: 近藤ミネ, Hepburn: Kondō Mine, 1 Manom 1910 – 20 Mikat 2025) songulun supercentenarian Jipun. Solinaid 24 tadau, isido nopo nga tulun totos totuo' i noilaan do poimpasi po id Jipun om tulun kotolu totos totuo' i kakal poimpasi di noilaan.

Nosusu i Kondō ontok 1 Manom 1910 id kampung Ikuma, baino nopo nga nosiliu somboogian do Toyota, Aichi. Suminawo isido do sawo dau ontok umul 20 toun om kiwaa 9 tanak miampai 6 no i nasalamat gisom do nakagayo. Pakalaja isido sabaagi do momuumutanom do solinaid poimpasi om momiara nogi do kulat sutera om momonsoi kalatas winonsoi mantad longon. Ontok 2 Gomot 2024, nosiliu i Kondo sabaagi tulun totos totuo' i kakal poimpasi id Prefektur Aichi sinuhut kinapatayon di Shizu Narita. Ontok 26 Ngiop 2025, nosiliu i Kondo sabaagi tulun totos totuo' i poimpasi id Jipun kopongo kinapatayon di Okagi Hayashi. Minidu pogun isido ontok 20 Mikat 2025, ontok umul do 114 toun om 261 tadau.

## Intangai nogi

* Shigechiyo Izumi – nasalaan do mongondos sabaagi kusai totos totuo' id pomogunan i haro

## Sukuon